Slik har du aldri sett justisministeren før
- Vold mot kvinner er et samfunnsproblem som jeg vil stå opp og kjempe mot, selv om jeg i denne videoen benytter virkemidler jeg generelt er lite egnet til. Initiativet fra FOKUS er meget godt og jeg håper de som blir utfordret stiller opp, sier justis- og beredskapsminister Anders Anundsen (FrP) til VG. Syngeutfordringen ble lansert av FOKUS for å sette dagsorden om vold mot kvinner. I den siste tiden har flere kjente personer valgt å synge for å ta avstand fra vold mot kvinner. Ifølge organisasjonen vil en av tre kvinner oppleve seksuell eller annen form for fysisk vold minst en gang i løpet av livet sitt. - Aksjonen er ment for å bruke sosiale medier til å spre et alvolig budskap, men med en folkelighet hvor vi utfordrer offentlige og private personer, sier daglig leder i FOKUS Gro Lindstad til VG. - Hva syns du om bidraget til justisministeren? - Jeg syns han var ypperlig. Han er også modig som velger akkurat den sangen. Det er kjempebra at han stiller opp i aksjonen vår, sier Lindstad. - Hvorfor en slik syngekampanje? - I år ville vi gjøre noe annerledes. Dette skaper tydeligvis en annen form for engasjement. Og vi er veldig fornøyd med responsen. Lindstad har i tillegg et annet stort ønske til Anders Anundsen: - Det hadde vært veldig kult hvis han hadde utfordret Jon Almaas i Nytt på Nytt, avslutter hun med et klart ønske om å se det til fredag.
Forum for Kvinner og Utviklingsspørsmål har satt i gang en syngekampanje om vold mot kvinner. Siste bidrag: Justisminister Anders Anundsen.